Hoe help emosionele intelligensie jou - Vind uit hier | SolidariteitJou Werk | Solidariteit Wêreld
Home › Articles › Hoe help emosionele intelligensie jou?
Ek verduidelik baie hoflik aan die kassier van 'n kettingwinkel dat ek die stewels wat ek vyf dae vantevore gekoop het, wil teruggee. Sy maak die boks oop en inspekteer die stewels voordat sy sê: "Dis reg, ek sal vir jou 'n geskenkbewys gee."
Die ding is, ek koop bitter selde by dié winkel en wil dus nie 'n geskenkbewys hê nie. Daarmee saam word daar op die strokie aangedui dat 'n kontantterugbetaling gedoen word as die produk binne sewe dae na aankoop teruggebring word.
Hoe meer ek aan die dame probeer verduidelik dat ek nie 'n geskenkbewys wil hê nie en kontant verkies, hoe meer druk sy my om dit te vat. Uiteindelik is ek daar uit met die stewels nog in my hand en my bloed wat net duskant kook staan.
Op pad terug na my motor vra ek myself die vraag af of ek die situasie nou soos 'n emosioneel volwasse persoon hanteer het en of ek soos 'n bedorwe tiener opgetree het.
Emosionele intelligensie verwys na 'n persoon se vermoë om sy ofhaar emosies te verstaan en te bemeester en om dit waar te neem, te evalueer, te beheer en uit te druk:
Hoe het ek gevoel toe die kassier my dwing om iets te vat wat ek nie wil hê nie?
Kon ek die situasie evalueer en bepaal hoe ek dit wil benader?
Kon ek die emosie wat ek instinktief eerste ervaar het (wat in die geval irritasie was) beheer en nie my irritasie wys nie?
Kon ek nog steeds hoflik vir die dame sê dat ek nie tevrede is nie?
Bekende skrywer, Daniel Goleman, het reeds in 1996 voorgestel dat mens se emosionele intelligensie (EI) moontlik meer gewig dra as mens se intelligensiekwosiënt (IK). Maar hoekom?
Sommige kundiges meen dat die standaard waarteen mens se intelligensie (IK) getoets word, te beperk is en nie die volle omvang van die mens se intelligensie dek nie. Daarteenoor stel hulle voor dat die vermoë om mens se emosies te verstaan en te bemeester 'n ewe belangrike – indien nie 'n belangriker nie – rol speel in hoe mens in situasies optree en presteer.
Oor die afgelope 20 jaar het die begrip EI aansienlik in belangrikheid toegeneem en ál meer opvoedkundiges het hieraan begin aandag gee. Skole en opvoedkundige instellings het sosiale en emosionele leerprogramme begin aanbied waarin kinders die vaardighede van EI leer. Talle besighede het aansoekers vir vakante poste EI-toetse laat aflê om te bepaal hoe emosioneel volwasse hulle is.
'n Studie deur die Carnegie Institute of Technology het getoon dat 85% van finansiële sukses te danke is aan menslike vaardighede, persoonlikheid en die vermoë om te kommunikeer, onderhandel en lei. Slegs 15% is aan tegniese kennis toe te skryf. Die sielkundige en Nobelpryswenner Daniel Kahneman het ook bevind dat mense veel eerder sal sake doen met iemand van wie hulle hou en wat hulle vertrou, selfs al bied die persoon hulle 'n laer gehalte produk teen 'n hoër prys.
Hoe help 'n hoë EI jou?
Dit stel jou in staat om jou emosies te herken en te hanteer.
Dit help jou om andere se emosies te herken en daarop te reageer.
Dit help jou om op 'n nieverbale manier met mense te kommunikeer (liggaamstaal).
Jy kan dinge humoristies hanteer.
Dit stel jou in staat om konflik te hanteer en op te los.
My hartsvriendin, wat reeds vir 31 jaar 'n graad R-onderwyseres is, het die volgende raad: "You need a good EQ, to use your IQ!"
Kendra Cherry, 2015, "IQ or EQ: Which One Is More Important? Traditional Intelligence versus Emotional Intelligence", About Education website, http://psychology.about.com/od/intelligence/fl/IQ-or-EQ-Which-One-Is-More-Important.htm
Daniel Goleman, 2015, "Emotional Intelligence", Daniel Goleman website, http://www.danielgoleman.info/topics/emotional-intelligence/
Keld Jensen, 2012, "Intelligence Is Overrated: What You Really Need To Succeed", Forbes.com, http://www.forbes.com/sites/keldjensen/2012/04/12/intelligence-is-overrated-what-you-really-need-to-succeed/ [wks1]Sien Die Korrekte Woord, SAAZ, Norme vir Afrikaans, ens.